КъБР-м и Iэтащхьэр хэтащ Ростов областым «Самбек лъагапIэхэр» дзэ-тхыдэ комплексыр къызэрыщызэIуахым ехьэлIа дауэдапщэхэм
Ростов областыр нэмыцэ-фашист зэрыпхъуакIуэхэм къыщыIэщIагъэкIыжа махуэм ирырагъэхьэлIэри, щIыналъэм и Неклиновскэ районым шыщхьэуIум и 30-м къыщызэIуахащ «Самбек лъагапIэхэр» дзэ-тхыдэ комплексыр.
Ростов областым и губернатор Голубев Василий иригъэблагъэри, а гуфIэгъуэ зэхыхьэм хэтащ Къэбэрдей-Балъкъэр Республикэм и лIыкIуэхэр, щIыналъэм и Iэтащхьэ КIуэкIуэ Казбек я пашэу. Апхуэдэуи абы щыIащ администрацэхэм я унафэщIхэу: Бахъсэн къалэ округым — Мамхэгъ Хь. Хь., Прохладнэ щIыналъэм — Журавлев А. И., Шэрэдж щIыналъэм — Муртазов Б. С.
Хэку зауэшхуэм теухуа «Самбек лъагапIэхэр» лъэпкъ дзэ-тхыдэ музей комплексыр къыщызэIуахым абы кърихьэлIахэм видеокIэ захуигъэзащ Урысейм и Президент Путин Владимир.
«ХХ лIэщIыгъуэм и зауэ нэхъ гущIэгъуншэ дыдэу щытам лIыхъужьыгъэрэ гуауэкIэ псыхьа и напэкIуэцIхэм ящыщщ Дзэ Плъыжьым Миус псым деж щригъэкIуэкIа зэпэщIэтыныгъэ гуащIэр, Ростов областыр бий ерум къызэры- IэщIагъэкIыжар. Тэн щIыналъэм зылI и быну зэкъуэту, хахуагъэ, лIыхъужьыгъэ къагъэлъагъуэу, ТекIуэныгъэ Иныр къагъэблагъэу бийм щезэуащ лъэпкъ зэмылIэужьыгъуэхэм щыщхэр», — щыжиIащ Президентым и хъуэхъу псалъэм.
«Мыхьэнэшхуэ иIэщ «Самбек лъагапIэхэр» музей комплексыр, ЩIыхьым и мемориал 1980 гъэм къызэрагъэпэщамрэ иджырей мультимедийнэ экспозицэмрэ къызэщIэзыубыдэр, ветеранхэм я жэрдэмкIэ, къэлъыхъуакIуэ, дзэ-хэкупсэ зэщIэхъееныгъэм хэтхэр я щIэгъэкъуэну къызэрызэрагъэпэщам, ар ухуэным къэралым и цIыху куэд зэрыхэтам икIи ар лъэпкъпсо Iуэхуу зэрыувам», — къыхигъэщащ къэралым и УнафэщIым.
Путиным жиIащ музеищIэр, зыузэщIыныгъэм, хэкупсэ гъэсэныгъэм теухуа абы и проектхэр къытщIэхъуэну щIэблэхэми гъэщIэгъуэн къазэрыщыхъунум, апхуэдэуи Урысейм и тхыдэр хъумэным зэрыхуэщхьэпэнум шэч къызэрытримыхьэр.
«Самбек лъагапIэхэр» музей комплексыр Ростов областым къыщызэрагъэпэщащ, Хэку зауэшхуэм и зэманым Миус-фронтыр здыпхыкIа щIыпIэм хуэзэу. Ар и нэхъыбапIэкIэ цIыхухэм зэхалъхьа мылъкукIэ ухуэн щIадзащ 2018 гъэм и мэкъуауэгъуэм. Метр зэбгъузэнатIэ минитIым щызэхуэхьэсащ тэныщIым и мызакъуэу, Совет Союз псом зауэ зэманым къыщыхъуахэм ятеухуа гукъэкIыжхэр, техникэ зэмылIэужьыгъуэхэр, дамыгъэхэр.
КъБР-м и Iэтащхьэмрэ
Правительствэмрэ я
пресс-IуэхущIапIэ.
